Συμπερασμάτα του Συμβουλίου

της 15ης Νοεμβρίου 2001

σχετικά με την αντιμετώπιση των προβλημάτων που σχετίζονται με την ψυχολογική ένταση και την κατάθλιψη

(2002/C 6/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

1. ΥΠΕΝΘΥΜΙΖΕΙ το ψήφισμα του Συμβουλίου της 18ης Νοεμβρίου 1999 για την προαγωγή της ψυχικής υγείας(1) στο οποίο αναφέρεται, μεταξύ άλλων, ότι η Επιτροπή θα πρέπει να εξετάσει την ενσωμάτωση στο μελλοντικό πρόγραμμα δράσης για τη δημόσια υγεία, δραστηριοτήτων που αφορούν την ψυχική υγεία, όπως η ανταλλαγή πληροφοριών και ορθών πρακτικών, η δικτύωση καθώς και το ψήφισμα του Συμβουλίου της 29ης Ιουνίου 2000 σχετικά με δράση για τους καθοριστικούς για την υγεία παράγοντες·

2. ΣΗΜΕΙΩΝΕΙ ότι στην κοινή θέση που καθόρισε το Συμβούλιο στις 31 Ιουλίου 2001 για τη θέσπιση προγράμματος κοινοτικής δράσης στον τομέα της δημόσιας υγείας αναφέρεται ότι ο συνολικός στόχος του προγράμματος αυτού είναι η επίτευξη υψηλού επιπέδου σωματικής και ψυχικής υγείας και ευεξίας και προβλέπεται μεταξύ άλλων η προπαρασκευή και εφαρμογή στρατηγικών και μέτρων για την ψυχική υγεία μέσω δράσεως επί των καθοριστικών για την υγεία παραγόντων·

3. ΕΚΦΡΑΖΕΙ ΙΚΑΝΟΠΟΙΗΣΗ για την Ευρωπαϊκή Διάσκεψη με θέμα "Αντιμετώπιση στην Ευρώπη των προβλημάτων που σχετίζονται με την ψυχολογική ένταση και την κατάθλιψη" η οποία πραγματοποιήθηκε στις Βρυξέλλες από τις 25 έως τις 27 Οκτωβρίου 2001 και στην οποία τονίσθηκε η σημασία της αποτελεσματικής πρόληψης των προβλημάτων που σχετίζονται με την ψυχολογικη ένταση και την κατάθλιψη·

4. ΑΝΑΓΝΩΡΙΖΕΙ ότι τα προβλήματα που σχετίζονται με την ψυχολογική ένταση και την κατάθλιψη και η μετάδοσή τους μεταξύ των γενεών είναι μείζονος σημασίας για όλες τις ομάδες ηλικιών και συμβάλλουν σημαντικά στην επιβάρυνση που προκαλούν οι ασθένειες και στην υποβάθμιση της ποιότητας ζωής στην Ευρωπαϊκή Ένωση·

5. ΤΟΝΙΖΕΙ ότι τα προβλήματα που σχετίζονται με την ψυχολογική ένταση και την κατάθλιψη είναι διαδεδομένα, προκαλούν οδύνη και αναπηρία στους ανθρώπους, αυξάνουν τον κίνδυνο κοινωνικού αποκλεισμού, αυξάνουν τη θνησιμότητα και έχουν αρνητικές επιπτώσεις στις εθνικές οικονομίες·

6. ΑΝΑΓΝΩΡΙΖΕΙ ότι ενώ υπάρχουν αποτελεσματικές μέθοδοι πρόληψης των προβλημάτων που σχετίζονται με την ψυχολογική ένταση και την κατάθλιψη, υπάρχει ανάγκη ευρύτερης ανάπτυξης της έρευνας και των μεθόδων παρέμβασης, προκειμένου να προαχθεί η ψυχική υγεία και να προληφθεί η ψυχολογική ένταση και η κατάθλιψη·

7. ΑΝΑΓΝΩΡΙΖΕΙ τη σημασία της προαγωγής της ψυχικής υγείας μέσω δράσεων στο πλαίσιο όλων των πολιτικών και δραστηριοτήτων, ιδίως σχετικών με τους καθοριστικούς παράγοντες για την ψυχολογική ένταση και την κατάθλιψη, με την ανάπτυξη στρατηγικών αντιμετώπισης των προβλημάτων που σχετίζονται με την ψυχολογική ένταση και την κατάθλιψη·

8. ΚΡΙΝΕΙ ότι πρέπει να ενισχυθεί η προβολή των προβλημάτων αυτών, με σκοπό κυρίως την πρόληψη, την έγκαιρη διάγνωση και θεραπεία τους·

9. ΧΑΙΡΕΤΙΖΕΙ την Έκθεση 2001 για Παγκόσμια υγεία της ΠΟΥ "Ψυχική υγεία: Νέα κατανόηση, νέα ελπίδα" και κρίνει ότι είναι σημαντικό να υπάρξει συντονισμένη συνεργασία στον τομέα της ψυχικής υγείας, ιδίως επί των προβλημάτων που σχετίζονται με την ψυχολογική ένταση και την κατάθλιψη με την Παγκόσμια Οργάνωση Υγείας καθώς και με άλλους διεθνείς οργανισμούς·

10. ΑΝΑΓΝΩΡΙΖΕΙ την ανάγκη αντιμετώπιση των προβλημάτων που σχετίζονται με την ψυχολογική ένταση και την κατάθλιψη στο πλαίσιο της αυξημένης συνεργασίας με τις υποψήφιες προς ένταξη χώρες·

11. ΚΑΛΕΙ τα κράτη μέλη:

- να δώσουν τη δέουσα προσοχή στην επίπτωση των προβλημάτων που σχετίζονται με την ψυχολογική ένταση και την κατάθλιψη, σε όλες τις ομάδες ηλικιών και να εξασφαλίσουν ότι τα προβλήματα αυτά αναγνωρίζονται. Στο πλαίσιο δε αυτό να δώσουν ιδιαίτερη προσοχή στο διογκούμενο πρόβλημα της ψυχολογικής έντασης και κατάθλιψης που σχετίζονται με την εργασία,

- να αναλάβουν δράσεις για να βελτιωθεί η γνώση σχετικά με την προαγωγή της ψυχικής υγείας και την πρόληψη των προβλημάτων που σχετίζονται με την ψυχολογική ένταση και την κατάθλιψη στις υπηρεσίες πρωτοβάθμιας υγειονομικής περίθαλψης, και στις λοιπές υγειονομικές και κοινωνικές υπηρεσίες,

- να συγκεντρώσουν στοιχεία καλής ποιότητας για τα προβλήματα που σχετίζονται με την ψυχολογική ένταση και την κατάθλιψη και να τα μοιρασθούν με άλλα κράτη μέλη και την Επιτροπή,

- να αναπτύξουν, να εφαρμόσουν και να αξιολογήσουν δράσεις πρόληψης των προβλημάτων που σχετίζονται με την ψυχολογική ένταση και την κατάθλιψη και να προαγάγουν την ανταλλαγή ορθών πρακτικών και κοινών σχεδίων μεταξύ κρατών μελών,

12. ΚΑΛΕΙ την Επιτροπή, στα πλαίσια των προγραμμάτων δράσης για τη δημόσια υγεία

- να διευκολύνει την συγκέντρωση συγκρίσιμων στοιχείων σχετικά με τα χαρακτηριστικά, τους καθοριστικούς παράγοντες και τις αιτίες της ψυχολογικής έντασης και της κατάθλιψης,

- να εξετάσει την ανάληψη δραστηριοτήτων με αντικείμενο τα προβλήματα που σχετίζονται με την ψυχολογική ένταση και την κατάθλιψη, όπως η διευκόλυνση της ανταλλαγής πληροφοριών, εμπειριών και ορθών πρακτικών,

- να εξετάσει τις δυνατότητες πρόληψης της ψυχολογικής έντασης και της κατάθλιψης κατά τον καθορισμό και την εφαρμογή σχετικών κοινοτικών πολιτικών και δραστηριοτήτων οι οποίες θα συμπληρώνουν τις εθνικές πολιτικές,

- να εξετάσει την ανάπτυξη στρατηγικών για την πρόληψη των προβλημάτων που σχετίζονται με την ψυχολογική ένταση και την κατάθλιψη.

Βρυξέλλες, 15 Νοεμβρίου 2001.

(1) ΕΕ C 86 της 24.3.2000, σ. 1.